**Kisgyermekkori átütő tehetségek komplex, teljes körű tehetségfejlesztését biztosító „Alkotónapok” c. programsorozat megvalósítása**

Az Alapítvány a **Nemzeti Tehetség Programban** pályázott sikerrel a 2018-2019-es tanévre. A kisiskolás korú tehetségígéreteknek szóló program során igyekszünk úgy összeállítani a programot, hogy az **minél tartalmasabb legyen és hogy az újszerű, iskolaitól eltérő megközelítés következtében a gyerekek élvezzék a foglalkozásokat, miközben észrevétlen fejlődnek készségeik, ismeretanyaguk.** Programunk erőssége, hogy tevékenységeink a gyermekkor sajátosságait figyelembe véve mindvégig **játékközpontúak.**

Az Alkotónapokon **festőművész, zongoraművész, informatikus, mozgásterapeuta és kutyaterapeuta** tartott a gyerekek életkorához igazodó foglalkozásokat. Ezen kívül rendszeres **homloklebeny torna,** **logikai és stratégiai játékok**, **nyelvi és számítógépes tevékenységek** fejlesztik a gyerekek kognitív, érzelmi és szociális intelligenciáját.

Idén az egész évet átívelő **„Kitárul a világ” projekt keretében programjainkat a „TÉRKÉP” tematika köré rendeztük.** Megismerkedtünk szűkebb és tágabb környezetünkkel, Magyarországgal és Európával, megtanultuk a térkép és egyéb tájékozódási eszközök (iránytű, Földgömb, online rendszerek) használatát, jeleinek értelmezését.

Az Alkotónapok szellemiségének megfelelően a központi témák különböző vetületeit becsempésztük az egyes foglalkozásokba, hogy a gyerekek érezzék, milyen az, amikor egy témát minden oldalról körbejárunk. Mindez rendkívül élvezetes és izgalmas tevékenységeket ölelt fel:

* a gyerekek a programozó foglalkozások alkalmával **digitális térképet rajzoltak, épületeket terveztek microbit és tinkercad programok segítségével, megtanultak 3D-ben nyomtatni,**
* a zenepedagógus vezetésével **meghallgatták különböző népcsoportok népzenéit, megkomponálták képzeletbeli országunk "himnuszát",**
* a képzőművészeti foglalkozásokon kincskeresős játékkal egybekötve megszerkesztették a Tehetségműhely pontos alaprajzát,
* a számítógépes foglalkozások alkalmával prezentációt készítettek kedvenc országukról, amelyet be is mutattak egymásnak.

A „Kitárul a világ” projekt eredményeképpen a gyerekek saját elképzeléseik alapján – megfelelő szalmai irányítás mellett – **megalkották saját városukat maguk tervezte épületekkel, hidakkal, folyókkal, parkokkal, madárházzal, vasúti pályaudvarral, vonatokkal, világítótoronnyal stb.**  A város igazi különlegessége azon kívül, hogy saját tervezésű és megvalósítású, az hogy ez egy okos város: villog a vasúti lámpa, mozgásérzékelős kapu épült, nyílik a sorompó. Óriási sikerű volt az év végi szülői bemutató, ahol a gyerekek bemutatták a várost szüleiknek, és elmesélték mi hogyan készült.

Összességében úgy gondoljuk, a programban részt vevő gyerekek – célkitűzéseinkkel összhangban - az alkotás és élményközpontúság jegyében **jó hangulatú, örömteli tevékenységekben vettek részt, miközben játszva, új dolgokat felfedezve fejlődtek készségeik, gondolkodásmódjuk.**



















